Viru keskusest välja jäetud Baltman on lepingu lõpetamise pärast nördinud Tallinna kesklinnas paiknev Viru Keskus uuendab 8 miljoni euro eest sise- ja välisilmet ning vahetab kaupluste kooslust. Esmakordselt Eestis saavad Viru Keskuses koha näiteks kingapoed Aldo ja Dune London ning rõivabrändid River Island ja Brooks Brothers. Poepinna kaotavad aga kohalikud brändid Monton, Baltika ja Bastion, vahendas "Aktuaalne kaamera". Baltman ei pea õigeks, et Viru Keskus ei pikenda mitme Eesti rõivabrändipoega lepingut. Ettevõtte juht Pille Põldsam leiab, et esinduskeskused peaksid Eesti disaini toetama. Ta märkis, et kui meie keskused seda ei tee ja tooteid müüa ei saa, siis kuidas saab seda laiemalt teha. Põldsam märkis, et Baltmani poolt oli suur soov Viru keskuses müüki jätkata. Ettevõte panustas palju teenindusse, sai mitmeid auhindu, ent kaubanduskeskus otsustas siiski neile selja keerata. Viru Keskuse turundus- ja kommunikatsioonidirektor Taivi Koitla selgitas, et kuna keskuse maht on piiratud, siis tuleb brände valida. "Vastab tõele, et vähendame kiirmoe brändide hulka: Seppälä, Terranova. Ei keskendu vaid kallimatele, vaid tõstame kvaliteeti," ütles Koitla.
Viru keskusest välja jäetud Baltman on lepingu lõpetamise pärast nördinud